Diari Oficial de la Generalitat Valenciana


Sumari del DOGV 4412, del 07-01-2003 (2002/14219)

RESOLUCIÓ de 18 de desembre de 2002, del director general de Justícia, en què es regula el procediment per al nomenament de personal interí per a ocupar llocs de treball vacants dels cossos de metges forenses, oficials, auxiliars i agents de l'Administració de Justícia a la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4412

Data del DOGV
:   07-01-2003

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2002/14113


Data del document
:   18-12-2002

Organisme emissor
:   Conselleria de Justícia i Administracions Públiques

Tipus de document
:   Resolució

Anàlisi jurídica

 Descriptors 

:   * nomenament de personal
    * personal de l'administració de justícia
    * medicina forense
    * metge

RESOLUCIÓ de 18 de desembre de 2002, del director general de Justícia, en què es regula el procediment per al nomenament de personal interí per a ocupar llocs de treball vacants dels cossos de metges forenses, oficials, auxiliars i agents de l'Administració de Justícia a la Comunitat Valenciana. [2002/A14580]
  
El procediment per a la selecció i nomenament de personal funcionari interí es troba actualment regulat en la Resolució de 22 de juliol de 1998, del subsecretari de Justícia, la qual ha sigut posteriorment complementada per altres dues de la Direcció General de Justícia, de dates 25 d'octubre del 2000 i 10 d'octubre de 2001, respectivament.
  
Atés que en data 25 de juny de 2002 s'ha publicat en el Diari Oficial de la Generalitat Valenciana l'Orde de l'11 de juny de 2002, de la Conselleria de Justícia i Administracions Públiques, per la qual s'establix la nova regulació sobre constitució de borses de treball per a la provisió de vacants dels cossos de metges forenses, oficials, auxiliars i agents de l'administració de justícia a la Comunitat Valenciana.
  
I tenint en compte que per Resolució de 25 de juny de 2002, del director general de Justícia (DOGV de 28 de juny), s'obri convocatòria pública per a la constitució de borses de treball dels cossos d'oficials, auxiliars i agents de l'administració de justícia a la Comunitat Valenciana, i que segons disposa l'article 14 de l'Orde de l'11 de juny de 2002, de la Conselleria de Justícia i Administracions Públiques, per resolució del director general de Justícia es determinarà el procediment del personal interí per a ocupar un lloc de treball concret.
  
D'acord amb allò que s'ha disposat i oïdes les centrals sindicals integrants de la Mesa Sectorial de Justícia, i en virtut de la facultat que m'atribuïx la disposició final primera de l'Orde d'11 de juny de 2002, de la Conselleria de Justícia i Administracions Públiques, resolc:
  
Primer
  
Quan es produïsca la necessitat de cobrir un lloc vacant de metge forense, auxiliar o agent de l'Administració de Justícia, els secretaris judicials, els fiscals en caps o els directors dels instituts de Medicina Legal sol·licitaran a la Direcció General de Justícia el nomenament d'un funcionari interí, i justificaran la necessitat de cobrir el lloc, segons el model I que s'acompanya.
  
Segon
  
Quan es produïsca la necessitat de cobrir un lloc vacant d'oficial, l'òrgan judicial proposarà la seua cobertura mitjançant un auxiliar titular del mateix òrgan i se seguirà el procediment següent:
  
2.1 Produïda la vacant d'oficial, el fiscal en cap, secretari de l'òrgan judicial o director de l'institut de Medicina Legal l'oferirà als auxiliars titulars de l'òrgan, si hi ha més d'un.
  
2.2 Si hi ha més d'un candidat al lloc, se'ls valorarà d'acord amb el barem següent:
  
- Experiència en l'orde jurisdiccional: 0,5 punts per cada any de servici efectiu com a titular o interí en els cossos d'oficials o auxiliars, fins a un màxim de 4 punts.
  
- Antiguitat: 0,5 punts per cada any de servici efectiu com a titular o interí en el cos d'auxiliars, fins a un màxim de 4 punts.
  
- Capacitat: fins a un màxim de 2 punts, distribuïts de la manera següent:
  
· 0,25 punts pel títol de batxiller o equivalent.
  
· 0,25 punts pel títol de llicenciat en Dret.
  
· 0,50 punts per posseir el títol elemental de Valencià.
  
· 1 punt per la valoració del treball desenvolupat en l'òrgan judicial.
  
2.3. En cas d'empat, es proposarà a qui tinga acumulat menys temps de substitucions anteriors. En el cas de persistir l'empat, es proposarà el de major antiguitat en l'escalafó.
  
2.4. La proposta de substitució, ajustada a model II que s'acompanya, es presentarà davant de la Direcció General de Justícia, la qual donarà trasllat a les centrals sindicals per fax i resoldrà la substitució.
  
2.5 Si el fiscal en cap, el secretari judicial o el director de l'institut de Medicina Legal estimen que no hi ha titular idoni dins del seu òrgan judicial, ho exposarà, raonadament, a la Direcció General de Justícia que, prèvia audiència de les centrals sindicals, i en el termini de 5 dies, resoldrà motivadament.
  
Només se sol·licitarà el nomenament d'un oficial interí quan no accepte o no hi haja cap auxiliar titular o finalitze el procés de substitució previst sense que hi haja auxiliar titular idoni.
  
El lloc provisionalment desocupat per l'auxiliar en funcions d'oficial podrà ser cobert mitjançant el nomenament d'un auxiliar interí, i se seguirà el procediment previst en l'article primer.
  
Tercer
  
Si, examinada per la Direcció General de Justícia la petició a què es referixen els punts anteriors, i tenint en consideració la situació de l'òrgan judicial i les disponibilitats pressupostàries, es resol procedir al nomenament de funcionari interí, se seguirà el següent procediment:
  
3.1 Es convocarà telefònicament un nombre de persones suficient, de la borsa de treball corresponent i pel seu orde, perquè concórreguen a la Direcció General de Justícia el dia i l'hora que s'indique, i aportaran un escrit, que s'acompanya com a model III, acreditatiu que no incorren en cap de les causes de renúncia justificades, a les quals es referix l'article 18 de l'Orde de la Conselleria de Justícia i Administracions Públiques, d'11 de juny de 2002. En el cas contrari, haurà d'al·legar i acreditar documentalment, d'acord amb el citat precepte, la causa de renúncia justificada, en un termini màxim de quinze dies naturals des de la convocatòria.
  
En cas de no ser localitzats telefònicament, se'ls convocarà mitjançant telegrama, fax o qualsevol mitjà que acredite la crida efectuada.
  
3.2 Oberta la sessió i per l'orde de la borsa de treball, s'oferiran els llocs a cobrir i les persones interessats manifestaran si l'accepten o no, i causaran baixa automàticament en este segon supòsit, com preveu l'article 17.a de l'Orde de la Conselleria de Justícia i Administracions Públiques, d'11 de juny de 2002.
  
3.3 En el cas que la dita persona estiga treballant com a interina al servici de l'administració de justícia, quan se li oferisca per primera vegada un lloc de treball pertanyent a un altre cos de les actuals borses de treball en què es trobe admesa, no es procedirà a la seua crida fins que no es produïsca el seu cessament, i se'l mantindrà mentrestant en el lloc que li corresponga en la borsa de referència.
  
3.4 En el cas en què, seguint l'orde rigorós de borsa, corresponga convocar alguna persona integrant d'esta pel torn de minusvàlids, no es procedirà a la seua crida quan, a la vista de l'expedient personal, el certificat de minusvalidesa haguera caducat, i serà requerida perquè n'aporte altre actualitzat.
  
Quart
  
Per a ser nomenat funcionari interí, haurà de presentar-se la següent documentació:
  
4.1 Fotocòpia compulsada de document nacional d'identitat i del número d'identificació fiscal.
  
4.2 Fotocòpia compulsada de la titulació exigida per a l'ingrés en el cos corresponent.
  
4.3 Fotocòpia compulsada de la llibreta d'estalvis o compte corrent.
  
4.4 Fotocòpia compulsada del llibre de família.
  
4.5 Declaració jurada d'incompatibilitat.
  
4.6 Documentació acreditativa d'estar inscrit al centre Servef d'ocupació que corresponga, com a demandant d'ocupació o millora d'esta.
  
4.7 Certificat mèdic oficial de no patir cap defecte físic o malaltia que incapacite per a l'exercici del lloc.
  
4.8 Fotocòpia compulsada de la cartilla de la Seguretat Social.
  
Si les fotocòpies no estan compulsades, es presentaran amb els originals per a la seua compulsa.
  
Cinqué
  
Examinada i conforme la documentació presentada, es procedirà al nomenament i posterior presa de possessió del funcionari interí.
  
En cap cas no es podran exercir les funcions pròpies del lloc, ni prendre possessió, fins que Direcció General de Justícia li haja comunicat el nomenament.
  
Sisé
  
El cessament s'efectuarà, quan es produïsca alguna de les causes previstes en l'article 15 de l'Orde de la Conselleria de Justícia i Administracions Públiques, de l'11 de juny de 2002, i amb els efectes previstos en l'article 16 de la mateixa.
  
Quan la causa del cessament es produïsca perquè el lloc siga cobert per funcionari titular o es proveïsca per un funcionari de carrera pels procediments ordinaris, la data del cessament serà el dia hàbil immediatament anterior a la presa de possessió del funcionari de carrera.
  
D'acord amb el que disposa l'article 16 de l'Orde de l'11 de juny de 2002, de la Conselleria de Justícia i Administracions Públiques, si el cessament es produïx abans del transcurs de dotze mesos des del nomenament, caldrà acreditar documentalment si es té o no dret a la percepció de la prestació de desocupació.
  
S'exceptua de tal obligació en els supòsits en què el cessament es produïsca abans del transcurs de sis mesos des del nomenament.
  
Seté
  
Els terminis a què es referixen els articles 16 i 20.1 de l'Orde de l'11 de juny de 2002, de la Conselleria de Justícia i Administracions Públiques, començaran a comptar des de l'entrada en vigor de les borses de treball constituïdes en virtut de la dita orde, per al personal que estiguera treballant en la indicada data d'entrada en vigor.
  
Vuité
  
Queden derogades expressament la Resolució de 22 de juliol de 1998, del subsecretari de Justícia, i les resolucions de dates 25 d'octubre de 2000 i 10 d'octubre de 2001, del director general de Justícia.